Նրա մասին շատ մենագրություններ գրվեցին: Ժան-Մարկ Կամպայնից ու Վալդեմար Ժորժից բացի՝ Գառզուի բոլոր կենսագիները լռության են մատնել նկարչի հայկական ծագումը. պատահել է, որ նրա ծննդավայրը համարել են Փարիզը կամ Պիրենեյները: Ֆրանսիական արվեստաբանական գրականության մեջ չկա բացարձակապես և ոչ մի աղբյուր, որտեղ հիշատակված լինի, որ «Գառզու»-ն Գառնիկ Զուլումյան անուն-ազգանվան հապավումն է: Գառզու արվեստագետի մասին խոսելիս բոլոր հեղինակներն անխտիր զանց են առել նրա հասարակական հանրօգուտ գործունեությունը, որը տեղի է ունեցել ոչ թե ֆրանսիական, այլ հայկական շրջանակներում: